รองนายกรัฐมนตรี เป็นประธานในพิธีทำบุญตักบาตรบำเพ็ญกุศล เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว
รองนายกรัฐมนตรี เป็นประธานในพิธีทำบุญตักบาตรบำเพ็ญกุศล เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัวพลเอก ประวิตร วงษ์สุวรรณ รองนายกรัฐมนตรี เป็นประธานในพิธีทำบุญตักบาตรบำเพ็ญกุศล เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว บริเวณท้องสนามหลวง โดยรองนายกรัฐมนตรี พร้อมด้วยคณะรัฐมนตรี ผู้แทนประธานสภาผู้แทนราษฏร ประธานองค์กรอิสระ ผู้บัญชาการเหล่าทัพ หน่วยงานราชการ องค์กรเอกชน การเมือง คณะครู-นักเรียน จากโรงเรียนต่างๆ นักศึกษาจากมหาวิทยาลัย ประกอบพิธีตักบาตรที่บริเวณปะรำพิธี พระสงฆ์ 457 รูป หลังจากนั้น นายวิษณุ เครืองาม รองนายกรัฐมนตรี เป็นประธานในพิธีวางพวงมาลาและถวายบังคมเนื่องในวันคล้ายวันสวรรคต พระบาทสมเด็จพระจุลจอมเกล้าเจ้าอยู่หัว โดยมีหน่วยงานราชการ องค์กรต่างๆ พ่อค้าประชาชน พร้อมใจกันสวมใสเสื้อสีชมพูและสีขาวร่วมในพิธี เพื่อน้อมรำลึกในพระมหากรุณาธิคุณอันล้นพ้นต่อพสกนิกรชาวไทย ที่ทรงบำเพ็ญพระราชกรณียกิจนานัปการ ปกป้องประเทศให้รอดพ้นจากวิกฤตต่างๆ สามารถธำรงไว้ซึ่งเอกราชตราบจนถึงปัจจุบันพระบาทสมเด็จพระจุลจอมเกล้าเจ้าอยู่หัว พระมหากษัตริย์ รัชกาลที่ 5 แห่งราชวงศ์จักรี พระราชสมภพเมื่อวันอังคารที่ 20 กันยายน พ.ศ. 2396 มีพระราชกรณียกิจที่สำคัญ ทรงพระกรุณาโปรดเกล้าให้มีการเลิกทาส การป้องกันการเป็นอาณานิคมของฝรั่งเศสและจักรวรรดิอังกฤษ การนำระบบความเจริญก้าวหน้าของชาติตะวันตกมาใช้พัฒนาประเทศไทย พระบาทสมเด็จพระจุลจอมเกล้าเจ้าอยู่หัวเสด็จสวรรคต เมื่อวันที่ 23 ตุลาคม พ.ศ. 2453 เวลา 02.45 น. ณ พระที่นั่งอัมพรสถาน พระราชวังดุสิต รวมพระชนมพรรษาได้ 57 พรรษา รัฐบาลประกาศให้วันที่ 23 ตุลาคมของทุกปีเป็นวันปิยมหาราช